Sa Gerusalemme vittoriosa

Cantigu quartu

Prinzipiada dai sa naschida de su Divinu Redentore e finidi cun sa distruzione de Gerusalemme e de su famosu Tempiu. Cumprendede su periodu de 70 annos, cando sas zerimonias Mosaicas istesini tottu abolidas.

                           1.
Non canto pius figuras, ne terrores
Non gherras, samben, ne distruziones,
Canto suavidades e amores,
Benignidades e perieziones,
Libertades cun grazia e favores.
Zessant sas armas e confuziones
Cando s'umanidade redemida
Chi sende morta hat hapidu sa vida.

                           2.
Benit su tempus chi haiat fissadu
S'esternu Babbu pro nos riscattare
Dae manos de Satana, chie hat tentadu
Adamu et Eva, ha fattu peccare.
S'Anghelu Gabriele hat imbiadu
A Maria e l'hat fattu annunziare,
Ch'hait ordinadu su Deus Trinu
De nascher da issa su Verbu Divinu.

                          3.
S'Anghelu l'hat innanti saludada
In Nazaret cun aera serena,
Umile «Ave Maria» nadu l’hada;
«Tue de dogni grazia ses piena.
«Su Segnore est cun tegus» e turbada
S'est Maria affligida in grande pena:
«Non timas»! pustis S'Anghelu l'hat nadu
«Has cun Deus sa grazia incontradu».

                          4.
«Tue Maria deves concepire
«Su fizu de s'Altissimu e giamare
«Lu des Gesus pustis ch'a a naschire:
«Cust'est fizu chi devet occupare
«Su tronu de Davide pro no finire
Narat Maria: «E comente combinare.
«Chi sia mama e no isco ite cosa
«Sia maridu, ancora chi so isposa?».

                          5.
«Già isco chi ses vergine e ses netta
«Che sorre cun Zuppe ses istada;
«A s'Ispiritu Santu ses subietta
«Cosa a isse impossibile non b'hada:
«Como ses meses puru Elisabetta
«Parente tua s'est illierada;
«Eo matessi cun sa boghe mia
«Giuttesi s'imbasciada a Zaccaria».

                          6.
«Elisabetta isterile e anziana
«Cando mai podiat generare?
«Ma s'opera divina e no umana
«Bos faghet ambas duas fecundare.
«Ordinadu hat sa forza Soberana,
«Chi cussu fizu si devet giamare,
«Giuanne chi det esser percursore
«De fizu tou, ch'est su Salvatore».

                          7.
Maria a su Divinu Imbasciadore
Rispondent dulze e cun umile trattu,
«Ecco so teracca a su Segnore
«Comente mi lu naras siat fattu».
Su Verbu chi est su nostru Redentore
In Maria incarnadu s'est in s'attu.
De s'Ispiritu Santu istat concetta
E partit a ue est Elisabetta.

                          8.
Maria sa parente hat saludadu
Sende cuncettu su Verbu Divinu.
Elisabetta a Maria l’hat nadu:
«Benedittu su fruttu chi has in sinu».
Beata Tue chi has ingeneradu
Su fizu Nazarenu e peregrinu,
Cantat, esultat, laudat Maria
Cantat e prefetizzat Zaccaria.

                           9.
Maria pagos meses s'èst firmada
Allegra visitende sa parente,
E pustis est a Nazaret torrada.
A domo sua de Zuseppe innozente,
(Connota incinta, senz'essere toccada)
Pensat de la lassare occultamente,
Ma s'Anghelu l'avvertit e l'esortat
Learela e muzere e l'accunortat.

                          10.
Li naresit: «Non timas de leare
«Pro muzere a Maria Immaculada,
«E su fìzu Gesus has a giamare».
L'hat s'Ispiritu Santu fecundada,
Cust'est su fizu chi benit pro salvare
Sa zente in su peccadu abbandonada,
Ubbidit e azzettat cun piaghere
Torrende cun Maria sa muzere.

                          11.
Cumandat Augusto Ottavianu
Chi cheret sas familias numerare,
Suggettas a s'Imperiu Romanu.
Zuseppe cun Maria andant umpare
In podere a Cirinu Sirianu,
Non b'hat logu in Betlem pro s'allogiare.
Ed essende occupada ogni osteria
In dun'istalla partorit Maria.

                          12.
Fit su Divinu Infante appenas nadu
A mesa notte, a su frittu, in Nadale;
L'hat cun povera beste imbolicadu
Maria, essende isposta a dogni male:
In sa manicadorza collocadu
L'hat disperada, in su logu fatale.
Imparat a su mundu umilidade
Deus naschidu in tanta povertade.

                          13.
Cumparit a s'istante a sos pastores
Chi fint aprobe sas robas tendente,
Un'Anghelu cun gala e risplendores
Ch'est nadu su Messia annunziende,
Gloria in Chelu a Deus e onores,
Paghe in sa terra sos coros contende.
Cun divina e celeste melodia
Pro esser nadu in Betlemme su Messia.

                          14.
Partint custos pastores fortunados
A Betlemme pro lu bider in s'istante,
L'incontrant e si sunt imbenujados.
Tottus adoresint su Divinu Infante.
Supplicant tottus e sunt meravigliados
Ischit tottu in Betlemme ogni abitante,
Pustis a s'otto in puntu e non pius
L'hant circoncisu e giamadu Gesus.

                          15.
Ecco avverada ogni profezia
Est naschidu Gesus pro nos salvare;
Gasi nesit Davide e Isaia
Sa fama curret in terra e in mare.
Partint tres Res, adorant su Messia.
Cun oro, incensu e mirra e lu donare,
Los ghiat un'istella in su viaggiu
Dae Oriente a li prestare omaggiu,

                           16.
Sos Res sende in Gerusalemme passados
Ue erodes fit Re, anima rea.
Nesint chi fìnt de zertu annunziados
D'esser nadu su Re de sa Giudea,
Erodes bezzu, induridu in peccados
Intrat in gelosia hat s'idea
De l'isvenare in sa minore edade
Sempre usadu a sa crudelidade.

                           17.
Su Re consultat ogni sapiente
Et est su suzzessu assiguradu,
Cun finta avvertit sos Res d'Oriente
Chi de tottu notizia l'haerent dadu
A sa torrada; e isse ugualmente
Custu Re diat haer adoradu,
Ma sos Res dae s'istella sunt ghiados
E in via diversa sunt torrados.

                           18.
Benit su tempus chi si purificat
Maria e la consolat Simeone
In su Tempiu, allegru significat,
Chi fit aprobe sa redenzione;
Leat s'infante in manu e ratificat
Cun laudes de benedizione,
Nende: «Ite sorte est istada sa mia
«Bider in tempus meu su Messia!»

                          19.
Como morzo cuntentu, ancora narat
Beneighet s'infante e a Maria,
Ai custa mama ancora li declarat:
Chi diat esser mama de agonia.
Anna lu mirat, s'atturdit e parat
E s'ammentat su nadu dae Isaia,
Custa fit bezza, santa Profetissa
Cheret morrer cuntenta ancora issa.

                          20.
Erodes restat tristu e affligidu
Ca sos Res sa notizia no l'hant giuttu,
Usadu hat s'ira, de coro induridu
De anima brutta e amigu de Bruttu,
Hat ordinadu de haer bocchidu
Sos pizzinos cun ordine assoluttu,
Naschidos senza giomper duos annos
In Betlemme. Cantu dolu e cantos dannos.

                          21.
Fit s'idea de haer isvenadu
S'unicu fizu in s'istrage innozente;
Ma s'Anghelu e Zuseppe hat avviasadu
De fuire a s'Egittu occultamente
Fuit Zuseppe e Maria e portadu
S'hant s'infante Divinu unidamente.
Gasi s'ordine dadu istadu est vanu
De su barbaru Re, vile inumanu.

                          22.
E cantos innozentes massacrados
In Betlemme intro e fora int piaghende!
Morit Erodes in dolores sobrados
Tottu vermidu, ulceradu e pudente,
E restant sos Giudeos guvernados
Dae Archelao iniqu cumandende,
A Zuseppe avvisadu l'hat de nou
S'Anghelu pro torrare a logu sou.

                          23.
Zuseppe partit cun coro serenu
Umpare cun Gesus e cun Maria.
Non torrat a Betlemme pro su velenu
Ch'haiat Archelao e tirania,
E si deviat narrer Nazarenu
Gesus, comente narat sa profezia.
Vivent unidos e in segretesa
In Nazaret cun pena e poveresa.

                           24.
Zuseppe cun Maria sunt andados
Cun Gesus a Gerusalemme unidos,
Pro sa Pasca e pro esser obbligados,
Mancat Gesus, restant affligidos,
Chirchendelu tres dies sunt istados,
E pustis cun Duttores istruidos
L'agattant disputende in puntos mannos
In su Tempiu a edade 'e doigh'annos.

                           25.
Maria pustis chi l'hat incontradu,
Li nesit: «Fizu meu, e canta pena
«A mie e a babbu tou ses costadu
«Chirchende a tie!» e rispondent appena:
«E proit'est chi a mie hazis chircadu?
«No ischides chi eo in terr'anzena,
«E logos ue passo e chi m'agatto
«Sinteressu de Babbu est su chi tratto?».

                           26.
No narat s'Evangeliu chi Maria
Ne Zuseppe no hant custu cumpresu,
Torrant a Nazaret attera ia
Inue ubbidiente s'est trattesu,
Fattende sempre a issos cumpagnia
S'est cuservadu sen'esser offesu,
Vivendo santamente in mesu issoro
Ma Maria su nadu hat sempre in coro.

                          27.
Guvernende Tiberiu sos Romanos:
Pilato guvernende sa Giudea.
Atteru Erodes cun fattos istranos
Tetrarca guvernande in Galilea;
E Caifas cun grados soberanos
Pontefice in su cultu e legge Ebrea:
Cumparit su Battista preighende
A tottus a penitenzia esortende,

                          28.
Beasi Battista dae su desertu
Pro batizzare in su riu Giordanu,
E Gesus volontariu s'est offertu
A su battizzu pro esser umanu
S'est battizzadu e s'est su Chelu abertu,
Ca fit omine e Deus Soberanu.
In s'attu fit su Chelu in festa tantu
Chi s'est abbasciadu s'Ispiritu Santu.

                          29.
Giuanne ammunit cun divinu zelu
Nende a tottus: «Ecco s'Anghelu Divinu»
Una boghe s'intendet dae Chelu
Nendeli fizu elettu su Deus Trinu.
Si battizzant sas turbas cun anelu:
De sa salude abertu est su caminu,
Su battijamu mediat ogni male
E iscancellat su peccadu originale.

                          30.
Pustis de sos trint'annos battizzadu,
Gesus prontu s'est dadu a pregare,
Salta dottrina sua hat esplicadu,
E current tottus a gara a l'iscultare
S'abba hat a Cana in binu cambiadu
Lu chircat ogni infirmu a lu sanare:
Hat unu babbu su fizu ispirante
Lu pregat e lu curat in s'istante.

                          31.
In Galilea in s'oru de su mare
Incontrat a Simone disperadu,
Pro s'esser postu in vanu a tribagliare
Totta notte e niente hat piscadu;
Li narat Gesus: «Bae torra a piscare»
In nomen sou hat sas retes bettadu;
E de pisches sas barcas sunt pienadas,
Chi timiant de s'esser affundadas.

                           32.
Simone chi fit dottu piscadore
Restat cun sos cumpagnos isturdidu,
S'imbenugiat e narat: «Eo Segnore.
«Non merito chi sia favoridu
«Partidi dai me, so peccadore».
Ma Gesus, chi de tottu fit ischidu
Li rispondet: Non deves dubitare
«Cun su tempus des omines piscare».

                          33.
Simone cun Andria frade sou
Cun Giuanne e cun Giagu Zebideu
Giamados dae Gesus a impleu nou
Lassant barcas, retes e impieu,
Nende: «Sighimus su cumandu Tou,
Chi assolves in sa terra cada reu,
«E cun veru miraculu evidente
«Salvas a tottu e cunvertis sa zente».

                          34.
Gesus sempre miraculos fattende:
Li bettat boghe un'indemoniadu,
Sende in sa Sinagoga preighende:
«Prite m'has dae como turmentadu,
«O Gesus Nazarenu» in altu nende:
Gesus lu mirat e l'hat cumandadu.
Nendeli: «Caglia presta e bessi fora»
Si cagliat e partit in cuss'ora.

                          35.
Totta sa Galilea est ispantada
Subra tantos miraculos usados,
Sa Sogra de Simone, ecco curada:
Curados sunt sos indemoniados,
Sa burrasca in su mare est reparada:
Sun tottu sos discipulos salvados;
E sempre chi Gesus faeddaiat
De pena su Demoniu si tremiat.

                          36.
Giamadu hat a Matteu a penitenzia
Tottus lu sighint sende preighende,
Pro Giairu s'est movid'a clemenzia
Curat sa fiza, chi fit ispirende.
Cristos mustrat sa sua onnipotenzia
Resuscitat sos mortos faeddende.
Cun proas e cun fattos repetidos
Sanat cuddos chi zegos fint naschidos.

                          37.
Iscribas, Fariseos e Duttores
Lu criticant e narant chi hat blasfemadu,
Chi hat unu paraliticu in dolores
Cumpassivu hat assoltu ogni peccadu,
Narant chi s'assolver sos peccadores
Est solamente a Deus riservadu,
Ma Gesus chi ogni bene li procurat
Innanti l'hat assoltu poi lu curat.

                          38.
Assolvende peccados sos pius mannos,
Hat cunvertidu una Samaritana,
E una chi patiat doigh'annos
Flussu de samben hat torradu sana,.
Su Demoniu mudu cun affannos
Hat maltrattadu cun manera istrana
Trintott'annos s'umana creatura,
Est cazzadu e si fuit cun premura.

                          39.
Fit sempre in Gerusalemme curende
Invasados de dogni maladia,
In sapados ancora esercitende
S'arte divina cun soberania,
Ecco sos Fariseos murmurende
Cherent mortu a Gesus pro gelosia.
Lu dimandant cun finta pro ingannare
Si fit licitu in Sapadu a curare.

                          40.
Connotta sa maligna iniquidade
Gesus in Galilea si partesti,
Inue curat ogni infirmidade,
Unu mundu de zente lu sighesit
S'accultat cun grande umanidade
In d'unu monte a su Babbu preghesit,
Pustis hat sos discipulos miradu
E hat doighi Apostolos giamadu.

                          41.
Sunt Pedru, Andria e Giagu Zebideu
E Giuanne a su cale hat tant'amore,
Filippu, Bartolomeu cun Matteu
Tomasu, Giagu e Simone zeladore,
Elettos tottus cun Giuda Taddeu,
E cun Giuda Iscariote traitore,
Cun custos sa dottrina hat preigadu
E i su Babbu Nostru hat pubblicadu.

                          42.
Preighende pro dogni Nazione
Est passadu in Cafarnau su Segnore,
Ue lu pregat su Centurione
De curare su sou servidore,
Cun fide firma e resignazione.
Chi movidu su Nostru Redentore,
A piedade l'hat sanadu in s'attu
E coment’hat pregadu istesit fattu.

                          43.
Sende in Naim passende in Palestina
Unu pizzinnu mortu fint giuttende
Pro l'interrare, sa mama mischina.
Disperada cun medas fìt pianghende.
Li narat Gesus; «Pesadinde e camina»
Resuscitat e s'alzat faeddende.
Restat tottu su populu atturdidu
Cun tottus sos presentes chi l'hant bidu.

                          44.
L'hat unu Fariseu cumbidadu
A domo sua a mandigare umpare.
Inue Maddalena l'hat pregadu
De veru coru pro la perdonare
Sos pes cun unghentu l'hat untadu
Sos pilos hat usadu a l'asciuttare.
E pro sa fide sua sunu istados
Luogo perdonados sos peccados.

                          45.
Sos Fariseos sempre invidiosos
Chircant de l'infamare occasione.
Attribuint sos attos virtuosos
A Belzebub cun mala opinione.
Sende incredulos tottus e viziosos
Los lassat in s'insoro ostinazione,
E Gesus s'est a Nazaret partidu
Ue fit allevadu e fit nutridu.

                          46.
Ah! Nazaret cumbenit chi ti conte
Sa pius dura e ingrata in su trattare,
Tue chi l'has cun tarda e dura fronte
Calunniadu pro lu massacrare;
Pensadu has de l'alzare a unu monte
Rapidu e altu e lu precipitare,
Gesus bidet sos attos inumanos
Passat in mesu e lis bessit dai manos.

                          47.
Nazaret ista in sos errore tuos
Perde duncas sos donos chi has appidu,
Gesus si giamant sos elettos suos
S'Apostoladu l'hat bene istruidu,
E los ispedit a duos a duos
A tottue cun donu cunzedidu
De poder sos malaidos curare
E poder sos demonios cazzare.

                          48.
Erode, Antipa Tetrarca elegidu
Pro poder guvernare sa Giudea,
Ambiziosu, vile e presumidu,
Brutale e de cussenzia sa pius rea
A su propriu frade hat affligidu
Pro una passione brutta e fea.
De unu incentuoso piaghere
Leadu hat a Filippu sa muzere.

                           49.
Su Battista l'avertit e reprendet
De sa vana e brutale passione,
Ma Erodes s'airat e s'offendet,
E postu su Battista hat in presone.
Erodia iscriet cantu intendet
De su Battista sa reprensione
Tales de non la poder impedire
Istudiat su modu de lu occhire.

                          50.
Sa Fiza d'Erodia est intrada
A sa festa de Erodes pro ballare,
E a Erodes est tantu agradada,
Chi l'hat giuradu chi li diat dare
Dogni cosa ch'esseret dimandada,
Chircat sa mama pro la consultare.
Consizat custa mama disonesta,
Chi de Battista pederet sa testa.

                          51.
Custa pizzina torrat a intrare
A ue fit Erodes prontamente,
Cun animu malignu a dimandare
Sa promissa e li nesit francamente:
«Sa testa de Battista m'hat a dare
«In d'unu discu e atteru niente»
Erodes discuntentu s'est mustradu,
Ma intantu a Giuanne hat istestadu.

                          52.
De pustis chi Erode hat ischidu
Cantu Gesus haiat operadu,
Hat cun medas Ebreos conferidu
E tottu a moda issoro hant ideadu.
Unos chi fit Elia hant dezididu,
O chi Giuanne fit resuscitadu,
Chie puru pensende a modu sou
Chi fit Profetta antigu bennidu a nou.

                          53.
Ischit Gesus chi fit decapitadu
Su percussore Giuanne Battista,
Pro haer sa veridade preigadu;
E pro custa notizia sa pius trista
S'est a unu desertu retiradu
Avertit chi nesciunu leet provvista
De sos chi lu sighiant preighende
Mentre ch'isso pro tottu fit pensende.

                          54.
Nesit a sos Apostolos: Preigade
Sa legge mia ch'est giusta e benigna,
E i su piuer bos iscutinade
Dae sos pes in sa terra maligna;
Sos chi sunt ostinados los lassade,
Azzettade sa zente chi est digna,
Sighede tottus s'altu ministeriu
Ne timedas birgonza o vituperiu.

                          55.
Apostolos e Turbas lu sighesint
In su desertu senza mandigare,
Appena chimbe panes procuresint
Cun duos pisches pro s'alimentare,
E a chimbemizz'omines bastesint
Fit Gesus chi l'hat fattu aumentare,
Anzis pustis chi tottus hant manigadu
Bind'hat doigh'isportas avanzadu.

                           56.
Restant tottu sas Turbas ispantadas
E pro Rè lu cheriant nominare,
Gesus cumprendet e las hat lassadas,
Pro calchi ratu est andadu a pregare,
E sende sas barchettas preparadas
Imbiat sos Apostolos a mare.
S'agitat s'undada e perdent su coraggiu
Minettat sa tempesta su naufraggiu.

                          57.
Dae su monte inue fit preghende
Partit Gesus: in s'abba lu bidiant
Sos Apostolos suos camminende
A s'iscuru, fantasma lu creiant,
E los reprendet pro chi fint timende
Sa tempesta fatale e si tremiant,
Pedru conneschet chi fit su Segnore
Tenet coraggiu e lassat su timore.

                          58.
Pedru li narat: «Paghe chi eo ancora
«Passe senza barca in mesu mare?»
«Beni» li nesit e bettadu in s'ora
S'est Pefru, ma timende a s'affogare
Giamat: «agiudu» e li narat; «bessi fora»
Li dat sa manu destra a lu salvare.
Nendeli: «paga fide m'has usadu
«Nara Pedru, proite has dubitadu?».

                          59.
Si placat s'unda e tottu sunt salvados,
E tottus lu cheriant adorare,
Ca tottus sos malaidos fini curados;
Pro esser sanu fit bastu a lu toccare.
De su pane Celeste amaestrados
Los hat tottu a lu poder mandigare,
Nende: «est pane celeste verdaderu
«Cand'est saludu de su mundu interu».

                          60.
«So eo cussu pane verdaderu
«Ca a tottus offerzo sa persone intera:
«Sa carre mia est su cibu su pius veru,
«Su samben meu est sa bevanda vera,
«Cando si leat cun coro sinzeru,
«E chi rezzit cun digna manera,
«Cun custu cibu e cun custa bivida
«Dog'unu est dignu d'una eterna vida».

                          61.
Sos Giudeos usados a errare
Hant cumpresu in su sensu pius insanu:
Narant ch'isse hat preigadu a manigare
Sa carre umana cun samben umanu.
S'intendet tottus pro l'abbandonare,
Tottu su preigadu istesit vanu,
Timet Gesus e lassat sa Giudea
E si partit timende in Galilea.

                          62.
Caminende pro andare in Galilea
Passat puru in Sidomia e in Tiru,
Inue un'invasada Cananea
Liberat cun ispantu e cun ammiru
Non fit Israelita, ne Giudea,
Ma Gesus pro dogn'unu fit in giru,
Isparghende in tottue sa dottrina
E presentende a sos males meighina.

                          63.
Torrende a Galilea attera ia
L'hant unu sardu mudu presentadu:
Lu toccat in sa limba cun salia:
Toccat s'origia, «aberi» 1'hat nadu;
Eccolu sanu de sa maladia
Malaidos curadu hat a dogn'ora
In s'istante hat intesu e faeddadu.
Surdos, zegos e toppos ancora.

                           64.
Immensas multitudines sighiant
A Gesus e fint senza manigare,
Cun solos sette panes chi gighiant
Cun pagos pisches, comente bastare?
Sos discipulos nesint chi cheriant
Provvista meda pro los cuntentare,
Narant inter issos comente faghimus
Si de ite manigare non tenimus?

                           65.
Gesus desit sa benedizione
A pane e pische ch'in manu hat leadu,
Narat: bazi a manigare ch'est regione
A sa zente chi tantu hat tribagliadu.
Manigant tottus a soddisfazione,
E sett'isportas bind'hat avanzadu,
Fint circa battomizza a manigare
Senz'atteros chi sunt senza contare.

                          66.
Si partint a Betsaida e curadu
Hat inie unu zegu viaggende,
Confines de Cesarea hat toccadu,
E cun s'apostoladu cunversende
Hat cunfidentemente dimandadu:
«Sos omines de me ite sunt nende?
«Unos chi ses Battista o ses Elia
«Atteros, o Profetta, o Geremia».

                          67.
E bois chie nades chi eo so?
Rispondet Pedru cun coro sinzeru:
«Fizu de Deus vivu e ateru no»
Narat Gesus; «Ti l'hat nadu su Deus veru
«E deo, Pedru, sas giaes ti do
«De su Chelu e Celeste Regnu interu.
Tue ses Pedru e pedra ue fundare
«Sa Cheja ch'in eternu hat a durare».

                          68.
«A tie sos poderes ti sunt dados
«De isolver e ligare, ista seguru,
«Sos chi de te in terra sunt ligados
«Restant ligados in su chelu puru,
«Cuddos ch'isolves istant liberados
«Ancora de ligazu su pius duru»
Avvertit chi dogn'unu s'istet zittu
E morte passione s'hat predittu.

                            69.
Pustis in su Taber si trasfigurat
Cunferit cun Mosè e cun Elia,
Dogn'unu chi l'hat bidu s'assegurat
Chi fit Cristos e fit veru Messia.
Un'indemoniadu pustis curat
Istrappazzadu e postu in agonia,
Da unu vile ispiritu malignu
Surdu e mudu, molestu e tott'impignu.

                           70.
Curat ancora sos deghe lebborosos
Assolvet un'adultera affligida,
Sos Fariseos tottu invidiosos
Hant pensadu leareli sa vida,
Ma non tenent motivu e sunt dudosos,
Et est pro chi non fit s'ora finida.
Pro haer unu zegu illuminadu
Est pius pro s'invidia maltrattadu.

                           71.
Sa Giudea infidele unida bramat
De lu occhire e de lu lapidare.
Ma Gesus chi l'istimat e chi l'ama
Sighit in dogni terra a preigare,
Settantaduos discipulos giamat,
E  lis dat sa potenzia de sanare
Sos malaidos tottu e tribulados
E chie fit de demonios turmentados.

                           72.
In su viaggiu andesit a alloggiare
In sa domo de Marta e de Maria,
Marta tribagliat pro li preparare
Pranzu; e Maria l'iscultat ebbia:
Marta narat a Gesus, pro l'aggiuare.
«Narali chi maggiuet sorre mia»
No «Marta, Marta intantu ch'às servidu
«Maria mezus parte hata elegidu».

                          73.
Una femina gobba est disperada
Hat puru in 'unu Sapadu curadu,
Appena chi sa manu istesu 1'hada,
Ancora unu idropicu hat sanadu.
Cret s'archisinagogu violada
Sa legge e a Gesus hat murmuradu.
«Ipocrita! est in Sapadu proibidu
«Giugher su boe a bier s'est sididu?».

                          74.
Murmurant sos Duttores tale e quale
E Gesus nesit a sos ostinados
«Si ruet in su pattu un'animale
«In Sapadu non sezis obbligados
«De lu salvare? Duncas non b'hat male
«Chi eo cure e sezis ingannados»
Nessunu a li risponder si propassat
Partit e in s'ostinu si los lassat.

                          75.
Maria e Marta hant varios ispedidu
A Gesus ca fit Lazaru morzende
Ma Gesus nesit: «Lazaru est dormidu,
«E deo a l'ischidare so andende».
Ma Lazaru fit mortu e seppellidu
Già battor dies e fint pianghende
Maria e Marta a tottu disconsolu
Disperadas fattendeli su dolu.

                          76.
Intendent chi Gesus fit arrivadu
Maria e Marta andant a l'incontrare;
Li narat: «Si tue inoghe fisti istadu
«Bene l'haias potidu sanare»
Ma como est mortu e già sepultadu:
Gesus rispondet: «Det resuscitare
«Gighidemi a ue est» cand' andaiat
Gesus, ca fit amigu lu pianghiat.

                          77.
Arrivadu a su logu cumandesit
«Alza sa pedra de su monumentu»
E i sos ojos a su chelu alzesit
Attristadu cun grande sentimentu,
«Lazaru beni fora» li narzesit,
Eccolu torra in bida in su momentu,
Tottus hant custu miraculu esortadu
E in Gerusalemme l'hant pubblicadu.

                          78.
Sende custu miraculu evidente
Sos Giudeos intresint in timore,
Ca fit in sa credeniza sa zente.
Chi fìt Messia e fit su Salvadore,
Pensat a su remediu prontamente.
Cun committere una male mazore,
Usende dogni astuzia e ingannu
De bocchire a Gesus, male pius mannu.

                          79.
Formant unu conciliu sos tiranos
Cun grande suttilesa occultamente,
Giudicant tottus a lu tenner in manos
Pro lu poder bocchire impunemente, 
Nende: «Chi diant benner sos Romanos
«Pro lis poder leare logu e zente»
Proite chi diant esser informados
De sos tantos miraculos usados.

                          80.
Caifa fit Pontefice severu
E hat rispostu a su parrer comunu:
«Pro non perire unu populu interu
«So de parrer chi mezus morzat unu»
Gasi però cheriat su Deus veru,
Non b'haiat remediu nessunu.
Pro chi non si podiat evitare
Sa morte de Gesus pro nos salvare.

                          81.
Benit sa pasca e cun prezisione
Deviat a Gerusalemme intrare,
Andende esplicat morte e passione
Chi pro nois Gesus fit de leare,
E ancora sa Resurrezione
Sos Apostolos fint pro l'iscultare.
In Gerico unu zegu torrat sanu
Cunvertit a Zacheu pubblicanu.

                          82.
Lazaru cun sas sorres preparadu
L'hant passende in Betania una chena,
Sos pes cun unguentu l'hat frigadu
De su pius preziosu Maddalena.
Giudas Iscariote hat murmuradu
Su mastru sou e fingiat cun pena
Nende chi su valore podiat dare
A poveros ma fit pro lu furare.

                          83.
Intresit in Gerusalemme triunfante
Cun Turbas chi l'hant fattu cumpagnia,
Tottus current cun pompa esorbitante
Cun palmas meda e cun ramos d'olia,
«Gloria in Chelu, gridant in s'istante
«Paghe in sa terra allegria allegria»
Festosa sa Zittade esultaiat
Ma Gesus sa ruina pianghiat.

                          84.
Sos prinzipes e bezzos hant pensadu
Cun Sazerdotes de l'haer in manu,
Timiant chi l'haerent nominadu
Re insoro s'Imperiu Romanu.
Timent puru de s'esser sullevadu
Su populu e restare tottu vanu,
Su disignu a lu poder arrestare
Incontrende manera e si salvare.

                          85.
Restant sos Fariseos discuntentos
Pro chi tottu su mundu lu sighiat,
Bident sanende a tottus e sunt attentos,
E dogn'unu miraculos bidiat
Zegos e toppos torresint cuntentos,
A domo insoro ca los curaiat.
De lu salvare a su Babbu suppliat
E de nou a su fizu glorificat.

                          86.
Osservat in su Tempiu esercitende
Cuntrattos e cummercios mundanos,
A chie endende a chie comporende
Trattesos in negozios profanos,
E los riprendet evangelizande
Zittandelis sos testos pius sanos.
Nende: «Su Tempiu domo de oraziones
«L'hazis fattu una grutta de ladrones».

                          87.
Tale d'haer motivu a l'accusare
De fandonia cun modos astuttos,
Li narant: «Magistru, est licitu pagare
«A Cesare sos censos e tributtos?
F'att'hant bider chi fit pro ingannare
Su modu cun su cale si sunt giuttos.
Fit pro l'haer a Cesare accusadu
E pro l'haer a morte cundennadu.

                          88.
Gesus nesit: «E proite mi tentades
«Ipocritas, mustrade s'iscrittura
«O moneda o dinari chi pagades»
La mustrant. «De chie est custa figura
«E subrascrittu chi a mie mustrades?».
De Cesare. «Pagare cun premura.
«A Cesare su sou giustamente
«E a Deus su sou ugualmente».

                            89.
Sos Iscribas confusos sunt restados
Sazerdotes ancora Fariseos,
Mancat su briu e s'istesi cagliados,
E avilidos cun sos Sadduceos,
Abbirgonzados si sunt retirados
Pienos d'ira, rancore e anneos.
Si congregant de nou a dezidire
Subra s'ingannu e modu de lu occhire.

                            90.
Essende in su conciliu e cumplottu
Unidas sas Giudeas podestades,
S'est presentadu Giuda Iscariottu
Nende: «In manos lu dò; ite mi dades?
«Ma chi non sia osservadu e connottu,
«E sia solu cando mi pagades».
L'offerint cun comune sentimentu
Trinta dinari e s'istat cuntentu.

                            91.
Benit su tempus de si mandigare
Segundu s'usu su Pascale anzone,
Gesus cun sos Apostolos umpare
Hant chenadu cun gustu e unione.
Pustis chenadu s'est postu a lavare
Sos pes a tottus senza eccezione.
Pedru s'opponet; però s'est placadu
Proite chi Gesus l'hat obbligadu.

                           92.
Leada custa chena pro sustentu
E pustis chi sos pes lis hat lavadu,
Istituit su Sacru Sacrementu
De corpus sou e de samben sagradu.
Cun su propriu pastu e nutrimentu
Sos Apostolos hat comunicadu.
Fatto custu turbadu si mustresit
Ca sa morte che omine timesit.

                          93.
Sa morte aprobe Gesus provvediat
E tristu a sos Apostolos hat nadu;
Chi unu de issos traigher lu diat,
E restat dogni apostulu turbadu,
E dogn'unu ischire lu cheriat,
E dae sos signales ch'isse hat dadu,
Senza luda nessuna e senza errore
Connottu hant chi fit Giudas su traitore.

                          94.
A Gesus li fit tottu manifestu
E narat a Giudas essende in sa mensa:
«Su ghi has de fagher faghelu prestu»:
Giudas si partit pro s'orrenda impresa
E Gesus s'agattesit cun su restu,
A chie cun affettu e dozilesa,
Esplichesit sa sua passione
Morte fatale e Resurrezione.

                          95.
A tottus avvertit de istare costantes
Pro chi Satan non los haeret tentados,
E ch'in sa notte de fide mancantes
Si diant esser iscadalizzados.
Pedru rispondet: chi ancora incostantes
Tpttu su restu s'esserent mustrados,
Pius prestu diat morrer che mancare,
E no lu diat iscandalizzare.

                          96.
Cristos lis narat; chi nessunu si antet
De meda fide ca poder errare.
«E tue innanti chi su puddu cantet
«A mie pro tres boltas des negare».
Rispondet: «Morrer si, ma chi m'incantet
«Satanassu non creas de mancare
«Neghende a tie pro ch'ischere ancora
«Morrer eo cun tegus in dun'ora».

                            97.
Gesus pustis prosighit ammonire
Sos discipulos suos de l'amare,
Nende chi si deviat cumpatire
E deviant sas legges osservare
Ca diant una die possedire
Sa patria Celeste pro gosare
Eternamente in una mezzus vida
Dae su babbu sou promittida.

                           98.
Benzende s'ora Cristos s'est resortu
A sa morte, a sa cale fit sugettu,
Ischiat chi deviat esser mortu,
E s'ich'andat a su monte Olivettu
E intrat in Getsemani in d'unu ortu
Tres Apostolos solos hai elettu
Pro istare cun isse tottu umpare
Sos atteros fattesit allargare.

                          99.
Avvertesit a tottus a vigilare
A custos tres nesit puru «allargade»,
Pregat solu a su Babbu a lu salvare
Salva pero sa sua volontade,
Tres boltas pregat e cun lagrimare
Samben Divinu, nesit: «ischidade»
Però ancora ch'esserent avvertidos
Fint sempre sos Apostolos dormidos

                         100.
Ischidade, chi s'ora est arrivada
De intrare in manu de sos peccadores.
Cumparit Giudas cun sa zente armada
Basendesilu e fattendeli onores;
«Deus ti salvet» Mastru nadu l'hada
Ah Giuda, gasi faghent sos traitores!
Li narat Gesus: e proite ses bennidu
«Amigu, cun su 'asu m'has traighidu».

                         101.
A chie est chi chircades dimandesit
A sa turba Gesus cun pagu alenu;
E i sa turba a isse rispondesit:
«Semus chirchende a Gesus Nazarenu»
Narat: «Eo so». Duas boltas ruesi
Sa turba ma cun rabia e velenu
S'alzat e a Gesus ha arrestadu
E Pedru a Marcu hat s'origia segadu.

                         102.
Gesus a Pedru in s'istante hat represu
E a sa fodera l'hat fattu torrare
S'ispada, nende: «cherzendemi illesu
«De Babbu meu potto dimandare
«Legiones de chelu e so diffesu;
Ma s'iscrittura est bisonzu osservare:
«Iscas chi chie cun ferru ferit
«Est zertu chi de ferru ancora perit».

                         103.
Dimandat a sas turbas sa regione
Proite l'hant tentu e l'hant ligadu, nende
«Proite m'hazis tentu che ladrone?
«Non fia, oe cun bois imparende
«In su Tempiu; ite mezus occasione?».
Est ca s'ora de morrer fit benzende,
Chi pro salvare a nois fit segura
Comente nos lu narat s'iscrittura.

                           104.
A Caifas sa turba lu presentant
Cun isse fini Iscribas e anzianos,
Cun falsos testimonzos luego tentant
De lu occhier e già chi l'hana in manos,
Duos nd'agatana e bi los presentant
Testificant su falsu che tiranos,
Ch'at nadu: «Chi podiat bettare
«In tres dies su tempiu a fabbricare».

                          105.
Caifas l'interrogat: «Ite naras
«Pro su chi testificat contra a tie?»
Gesus si cagliat e serrat sas laras
Lu dimandat de nou; «Nar'a mie
«Fizu de Deus ses? non ti declaras?»
Li rispondet: Cun Deus unu die
«Sezidu a destra m'has a bider tue
«E benner subra sa celeste nue».

                          106.
Sos prizipes s'istrazzant su estire
Tottu narzende: «Custu hat frastimadu:
«Non b'hat pius testimonzos de rezire
«Tottu l'hazis intesu su ch'àt nadu»
Nand sas turbas: «Cunbenit de lu occhire»
L'hant isputtadu in sa cara e maltrattadu
Cun punzos e fieras boffettadas
Fortes ispintas e iscavanadas.

                         107.
«Si ses fizu de Deus, narant ancora,
«Non profettizzas chie t'hat iscuttu?
Pedru iscultende in s'intrada fit fora
Sezidu non li essit mancu muttu,
E si l’accostat una servidora
Nendeli: «Tue fist cun su ch'ànt giuttu
«Presoneri e convintu e fattu reu
«Chi si narat Gesus su Galileu?»

                         108.
Lu negat Pedru. Attera servidora
Li nesit: «Tue fist cun custu tentu?»
Lu negat puru confirmende ancora
Sa negativa cun su giuramentu.
Lu dimandant meda in dun'atter'ora
E giurat chi mancu in pensamentu
L'hat connottu e si pesat a cantare
Su puddu e bessit fora e lagrimare.

                         109.
L'imbiant a Pilatu Presidente
Tales d'esser a morte cundennadu,
Giudas pentidu partit luegamente,
E torrat su inari chi l'hat dadu,
Nende ch'àt traighidu unu innozente.
Rispondent: chi s'esseret aggiustadu.
L'imbolat in su tempiu in conclusione
E s'impiccat de disperazione.

                         110.
Accoglint sa moneda e comporadu
S'hant unu campu pro bi sepultare,
Chi oe campu de samben est giamadu,
In cascia non s'est cherfidu azzettare,
Ca su samben de Cristos hat pagadu.
Lu cuminzat Pilatu a preguntare,
Nende: «De sos Giudeos ses su Re»
Li narat Gesus: «L'intendo dai te».

                         111.
Inter tantu a Pilatu hant suggeridu
Ch'isse fit Galileu e lu mandesit
A Erodes Tetrarca inferocidu
Ch'est cuddu chi a Giuanne decollesit,
Custu cun grande gustu l'hat rezidu
L'interrogat e nudda rispondesit.
Lu pensat maccu e l'hat fattu torrare
A Pilatu a lu fagher cundennare.

                            112.
Sazerdotes e Principes in una
L’accusant e Gesus istat cagliadu,
Li nat Pilatu; «Risposta nessuna 
«Non das de cantu a tie hant accusadu?»
Fit tempus chi pro usanzia comuna
S’aggraziare unu cundennadu
E proponet Pilatu a sos Giudeos
Cal'est de liberare de duos reos.

                            113.
Sos reos de si dever cundennare
Fint Cristos e Barabba impresonadu
Unu de custos si devet salvare
A su populu interu hat consultadu
Tottus sunt consizzados d'esclamare
De restare Barabba agraziadu
S'est sezzidu Pilatu in Tribunale
Pronta a sentenziare bene o male.

                            114.
Nat Pilatu: «E de Cristos ite fatto?»
Rispondent tottu: «A lu crucificare»
«Ma causa nessuna no agatto
«Ne culpa pro lu poder cundennare
«Unu chi no est reu lu compatto
«Un’atteru castigu l’happo a dare
«Supponzendelu ancora malignu;
«Ma paret chi de morte non siat'dignu».

                            115.
Pilatu pensat de lu liberare
De sa morte e pro esser mitigadu
Su populu l'hat fattu flagellare
E a una culunna l'hat ligadu
De ispinas l'hant fattu coronare
E una canna pro ischelzu l'hant dadu
Insambenadu e su populu unidu
Lu mustresit pro l'haer cumpatidu

                         116.
Nientemente su populu esclamat
«Si crucifichet duplicamente»,
Sa morte sua est tottu su chi bramat
Ma Pilatu lis nat ch'est innozente
Su populu l'avvilit e l'infamat
Nende: «S'est fattu Re cust'insolente.
«E si no est de morte su castigu
«De Cesare non ses pius amigu».

                         117.
Pilatu ch'hat intesu sos tiranos
Chi su nomen de Cesare hant giamadu
Presentes tottu si lavat sas manos,
E de su samben giustu Protestadu
S'est innozente. Ma sos inumanos
«Si crucificat» hant replicadu:
«E i su samben sou, ista seguru
«Devet ruer subra nostru e fizos puru».

                         118.
Pustis chi no hat potidu calmare
Pilatu su tumultu, consignadu
Hat a Gesus pro lu crucificare.
L’hant luego una rughe garrigadu
Subra sas palas pro l'incaminare
A su logu fatale destinadu
Ma impotente su supposta reu
La desint a Simone Cireneu.

                         119.
Li dant binu cun fele mischiadu
Ma non lu biet; l'assazat ebbia,
Cun duos ladros l’hant crucificadu,
Ecco avverada dogni profezia.
Pro sas bestes suas sortes hant bettadu;
Su dilettu pro peus tirania
L'ischient nende, pro li dare anneos
«Cust'est Gesus su Re de sos Giudeos».

                         120.
Dogn'unu incravadu lu idiat
Li dat frastimos e pro lu beffare
Narat: «Custu chi a tottu salvaiat
«A isse no hat potidu salvare»
Custu in tres die su tempiu podiat
Destruire e de nou edificare;
Est in rughe e pro lu poder crere
Falet dae sa rughe s’hat podere.

                         121.
Sende Gesus in sa rughe incravadu
Tottu in d'una oscuradu s'est su die
Nende: «Eli Eli!» Eh Deus meu hat nadu
E prite abbandonadu has a mie!
Sa Turbas narant: A Elia has giamadu
«Chi benzat puru a liberare a Tie
Li dant s’aghedu in punta de una canna
E ispirat gridende a boghe manna.

                        122.
In s’attu est bennidu unu terremottu
E abertos si sunt sos monumentos,
S’ispezzesint sas roccas de unu bottu
Est terra e sole in varios movimentos.
Centuriones e guardias tottu
Perden su briu, coraggiu e talentos,
Tottus cunfessant in mes’a s'assustu
Chi fit fizu de Deus e fit giustu.

                        123.
Restat su populu in apprensiones
S’istrage trista cheret terminada.
Pro rispettu a sas sagradas funziones
Cheriat dogni rughe isbarrazada
Segnat sas cambas ad ambos ladrones,
E a Cristos li dat una lanzada
Unu vile soldadu interocidu
De sa cale abba e samben l'hat bessidu.

                         124.
Benit Zuseppe de Arimatea
Su corpus a Pilatu dimandesit,
Pilatu d'esser biu est in s'idea;
S'informat d'esser mortu e lu credesit,
Zuseppe sempre dae Galilea
A Gesus che discipulu sighesit.
Cuncurret Nicodemus e umpare
Su corpus hant leadu a l'interrare.

                         125.
De aloe e de mirra untadu
Custos duos cun dolu e forte pena,
E in d'un ortu l’hant sepultadu;
Fit presente Maria Maddalena
Cun ateras Marias ch'àt amadu
A Gesus hant sighidu in terra anzena;
E coperin sa noa sepoltura
Cun lapide pesante sa pius dura.

                          126.
Sos Sazerdotes hana suggeridu
A Pilatu; ch'in bida s'est bantadu,
Chi pustis de tres dies seppellidu
Lu diant bider già resuscitadu,
E chi su corpus haeret custodidu
No l'haerent sos discipulos furadu;
E gai tait esser un errore
Pius mannu de su primu e pius mazzore.

                          127.
Imbiesi Pilatu sos soldados
Tale chi su sepulcru haerent tentadu.
Sizilladu hant sa pedra e sunt istados
Vigilende e invanu hant vigiladu,
Ca sende sos soldados ischidados
Dae su chelu un'Anghelu est faladu;
Appuntu cando fit su terzu die
Alzat sa pedra e s'est sezidu inie.

                           128.
S'Anghelu de biancu fit bestidu
Pariat unu lampu risplendente,
Tremet sa terra e dogn'unu hat timidu,
Sas guardias fuint prontamente,
Da ch'in Gerusalemme custu hant ischidu
Istudiat cun nou ispediente,
E narant chi sos discipulos furadu
S'hant su corpus dormende ogni soldadu.

                           129.
Pustis s'ateru die a su manzanu
Cun ateras cumpagnas Maddalena,
Si partit cun profumos a sa manu
Trista e totta de lagrimas piena
Chircat su corpu, circat invanu
Un Anghelu lis narat: non pius pena,
Già isco chi chircades a Gesus
Iss'est resuscitadu e non b'est pius.

                          130.
Pedru e Giuanne istesint avvsados
Current in su sepulcru andende in bolu
E a sa sepoltura sunt intrados,
B'agatan su sudariu e lentolu
Su corpus no, e si sunt retirados
Pianghet Maddalena a disconsolu
In su sepulcru cun meda dolore
Proite chi l'ant furadu su Segnore.

                          131.
Ecco chi Maddalena est dimandada
Dai Gesus proite pianghiant
Si oltat issa e connottu no l'hada
Ca travistidu a ortulanu fiat,
Pustis la giamat cun sa oghe usada
Comente faeddare la soliat,
Lu connoschet: cun lagrimas e riu
Li nesit: «Mastru miu! Mastru miu».

                         132.
Li cheret a su solitu basare
Sos pes, pero Gesus hat recusadu,
E impedida l'hat de lu toccare
Ca a su Babbu non fit ancora andadu.
Li cumandat però de avvisare
Sos Apostolos chi est resuscitadu,
Chi a Galilea s'esserent partidos
E inie si diant esser bidos.

                         133.
Sazerdotes e prinzipes pagadu
Hant sos soldados chi sunt avvertidos
Chi haerent in zittade pubblicadu,
Chi sende issos corcados e dormidos,
Su corpus sos discipulos furadu
S'hant cun premura e non si sunt bidos,
E cun custa manera hant creditadu,
Ch'Isse fit mortu e non resuscitadu.

                          134.
Maddalena a s'interu Apostoladu
Canto Gesus l'hat nadu lis narzesit,
Però custos credenzia no l'hant dadu.
Gesus duos discepulos bidesit
A Emmaus andende e incontradu
Est a caminu e cun issos andesit
Arregionende tottu su caminu
Non connottu est bestidu a perigrinu.

                           135.
Los dimandar: «De ite faeddades
«Chi bos bido cun penas e tritura?»
Rispondet: «Sas Giudeas Podestades
«Hana mortu a Gesus pro impostura:
«Como tenimus medas chiaridades
«Chi su corpus non b'est in sepoltura.
«E Anghelos b'ant bidu e osservadu
«E dant pro zertu ch'est resuscitadu».

                         136.
«Maccos chi sezis, Cristos lis hat nadu;
Duros de coro, ducas no ischides
Cantu hant sas iscritturas declaradu?
Su chi narant sos Profettas non creides?
Chenende umpare su pane hat segadu
«Como s'isperanzia bidides?»
Seghendeli su pane l'hant connottu
E ch'est resuscitadu hat nadu a tottu

                         137.
Partit a custos discipulos e nant
A sos undighi Apostolos chi hant bidu
A Gesus e trattadu puru l'hant
E chi l'hant zertamente connoschidu
Seghendelis su pane cando istant
Manighende in sa mesa e isparidu
Est tottu in una e no s'est bidu prus,
Ma est certu chi cussu fit Gesus.

                         138.
Fint solos sos Apostolos e intradu
Lis est Gesus narzende: «Non timedas,
«Eo so» e dogn'unu istat turbadu:
«Pro mi crere est bisonzu chi tocchedas
«Manos e pes» e tottus l'hant toccadu,
Como nessi non dudo chi cretedas;
E pro si poder pius assegurare
Hant pische e mele mandigadu umpare.

                         139.
«Sa paghe chi bos do bos mantenide
«E i su Sant'Ispiritu leade;
«Sos peccados ancora remittide:
«A chie no hat meritu ligade».
Tomasu non bi fit e no hat fide,
Cheret toccare pro seguridade.
Cumparet Cristos in dun'ater'ora
Toccat Tomasu e hat cretidu ancora.

                         140.
Andat a Tiberiade e su lidu
Ue fint sos Apostolos pischende,
In su mare e luego chi l'hant bidu
Andana a l'incontrare coitende.
Mandighesint umpare e divididu
Hat a issos su pane e cunversende
Li narat a Pedru «Pedru amas a mie?»
Rispondet: «L'ischis Tue, ch'amo a Tie».

                         141.
Gasi l'hat pro tres boltas replicadu
E Pedru l'hat rispostu ugualmente;
In s'istante Gesus l'hat numenadu
Pastore de berveghes, ch'est sa zente,
Sos apostolos poi hat cungregadu
Cun discipulos tottu unidamente,
Li declarat su mediu e manera
De imparare sa legge santa e vera.

                         142.
«Partide tottus, a su mundu imparade
«Su chi eo bos happo incumandadu:
«S'Evangeliu a tottus preigade
«Cun su chi m'hazis bidu e ch'àppo nadu
«A cuddos ch'hant a crere los battizade.
«Gasi dogn'unu hat a esser salvadu.
«In nomen meu dezis faeddare
«Dogni limba. Eo a tottu happ'a pensare».

                         143.
«Tenides tottu s'autoridade
«De poder sos demonios cazzare:
«Su nomen meu bos dat facultade
«De poder sos malaidos curare.
«Non bos hat a mancare abilidade
«De poder sos serpentes superare,
«Chi Eo a bois tepp'esser unidu
«Fina a esser su mundu destruidu».

                            144.
Gesus baranta dies est istadu
In terra pustis chi resuscitesit,
Sos Apostolos tando hat cungregadu
In Olivetto e a su Chelu alzesit
In una nue l’hant tottus osservadu
Duos anghelos pustis cumparzesint,
Lis narat: «In Chelu ite sezis mirende?
«Iss'est alzadu in Chelu e bois bidende».

                           145.
Sunt pustis sos Apostolos torrados
A sa zittada santa pro pregare,
Cun Maria si sunt accumpagnados
Sa mama de Gesus pro l'allegrare.
Cun chentu vinti si sunu accumpagnados
Discipulos pro poder agiuare,
A s'impresa ch'ànt sempre in disizu
Comente hat comandadu su Deus fizu.

                          146.
Pedru proponet de sostituire
Ater'unu pro Giudas traitore,
Ponent sa sorte a poder dezidere
A Zuseppe o Mattias cust'onore
Ruet sa solte e fattu hat proferire
A Mattias e tentu hat su favore
De l'haer eliggidu e nominadu
Cumpagnu dignu de s'Apostoladu.

                          147.
Dies apustis de s'Ascensione
Chi fattesit in Chelu su Segnore,
Sende s'apostoladu in unione
Benit dae su Chelu unu rumore.
Chi cun limbas de fogu a proporzione
Los infiammat de amore e de fervore
E tottus m su momentu sunt istados
De s'ispiritu Santu illuminados.

                         148.
Dogni limba trattare ischint in s'attu
S'agatat dogni Apostulu istruidu,
A dogni furestieri ch'ant a trattu
L'usant sa limba de ue iss'est naschidu,
E Pedru in d'una preiga chi hat fattu
Nd'hat tremizza a sa legge convertidu,
Tantu persuadidos sunu istados
Ch'infine si sunt tottus battizzados.

                         149.
Unu naschidu toppu cun lamentu
Li pedit sa limusina mischina.
Narat Pedru: «No tenz'oro ne argentu
«Ti do su ch'àppo, alzadinde e camina
«In nomen de Gesus» Subit’hat tentu
Sa salude. Ite mezzus meighina?
Fit in su Tempiu in mes'a meda zente
Tottu crene su miraculu evidente.

                         150.
Pedru leat pius forza a preigare
Ch'in nomen de Gesus cuss'hat sanadu
Istruiat a tottus a creditare
Chi fit Messia e fit resuscitadu.
Zittadu hat s'iscrittura a lu proare
Ma sos Giudeos chi 'hant odiadu,
Duros sempre e de mala inclinazione.
Cun Giuanne los ponent in presone.

                         151.
Anna cun Caifassu che potentes
Hat giamadu conciliu generale,
Giamana e Pedru a Giuanne presentes
Cun su toppu sanadu dae su male,
Los dimandat e proas evidentes
Bessit chi su miraculu fit tale
Testificat su propriu toppu nadu
Ch'in nomen de Gesus l'hat sanadu.

                           152.
Restant in su conciliu atturdidos
No hant motivu de los cundennare,
Los liberant però sunt avvertidos,
Chi non s'attrivant pius a fentomare
A Gesus. Ma si sunu resistidos,
E sighini cun ardore a preigare.
S'aunit cun sa zente cunvertida
E faghent tottus una comune vida.

                           153.
Anania pariat cunvertidu,
E bedindu hat sa sua processione,
Su prezisu hat offertu e isibidu
Pro viver ancora isse in unione.
Ma s'Ispiritu Santu isse hat mentidu
Ca s'indat occultadu e cun regione
Pedru l’hat corregidu de s'ingannu
Mortu est in s'attu e sou fìt su dannu.

                          154.
Sa muzere est ancora dimandada
Cantu fit su preziu chi l’hant dadu,
E isse ancora occultadu sind'hada
E restat morta pro haer ingannadu
A Deus. Custu fama est pubblicada
Timet dogn'unu e s'est meravigliadu.
Sighesint issos sempre a preigare
E los torresint a impresonare.

                          155.
Imbiant sos ministros a chircare.
In sa presone sos impresonados
Non los agatana. Fini a preigare,
S'Anghelu los hait liberados
A sa fine los torrant agatare
Preighende in su Tempiu, sunt zitados
A cunciliu a nou cungregadu
Proite chi a Gesus hant nomenadu.

                          156.
Rispondet Pedru: «Eo devo ubbidire
«A Gesus su cal'est resuscitadu:
«Cale si siat morte happo a suffrire
«Ma non manco a cant'isse hat cumandadu
«Prinzipe m'hat fatt'isse a cunvertire
«A dogni israelita traviadu:
«A mie sos poderes si sunt dados
«De assolvere sas culpas e peccados».

                          157.
Sos Sazerdotes cun sos Saduceos
Dana votu chi sa morte pius crudele
Si deret ai custos reos.
Però unu giamadu Gameliele
Cunsizat cun prudenzia a sos Giudeos.
«Si sa legge de custos est fidele
«Nois non la podimus impedire
«S'est ingiusta si devet finire».

                         158.
Sos potentes convintos sunu istados.
Però avesados a s'impiedade
Los hant fieramente bastonados,
E pustis lis hant dadu libertade.
Ma sempre a preigare sunt torrados
Cun coraggiu e pius attividade.
Allegros tottus pro haer patidu
Pro Gesus a su cale hant ubbididu.

                         159.
Sende meda su mundu cunvertidu
Eligesint sett'omines decanos,
Pro esser su tribagliu cumpartidu.
Cando in testa lis hant postu sas manos
Est s'Ispiritu Santu concurridu
Cun darelis poderes soberanos.
Custos pro pregare hana aggiuadu
Sa legge de Gesus crucificadu.

                            160.
Unu de custos chi si giamaiat
Istevene, est andadu preighende,
In modu chi prodigios faghiat
S'incontrat cun Giudeos disputende
Ma nessunu Giudeu resistiat,
L'accusant a conciliu narzende:
«Chi cando pro Gesus hat preigadu
«A Deus e Mosè hat biasimadu».

                           161.
Istevene cun d'una orazione
In s'unidu conciliu si difendet
De sas tantas calunnias cun regione
Ma s’interu conciliu non l'intendet
Lu cundennat a morte in conclusione
Gridat inaltu e dogn'unu l'intendet
Mirande a Chelu narat: «Bido a Gesus
Sezidu a destra» e non faeddat pius.

                           162.
Sos chi fini in conciliu s'hant serradu
Sas origia e l’hant bogadu fora
De sa zittade a l'haer lapidadu
Instevene a Gesus pregat ancora,
Chi haeret sos Giudeos perdonadu
L’appredigant e fit giompida s'ora
D'esser su primu martire in onore
Pro sighire a Gesus nostru Segnore.

                          163.
B’haiat unu giovanu infidele
Chi su nomen de Saulu teniat
Custu fit tott’orgogllu e tottu fele
Chi a morte sos fideles persighiat,
E timende cust'omine crudele
Dae Gerusalemme s'appartaiat
Dogni bonu discipulu chirchende
Logos de cunvertire preighende

                         164.
Filippu est a Samaria fuidu
Ue hat fattu miraculos bastantes,
Inie s'est dogn'unu convertidu
E battizzadu s'est dogni abitante,
Simone Magu est istadu avvilidu
Non l’hant credidu pius ca fit birbante.
Simone che Filippu si disizat
S'accostat a Filippu e si battizat.

                         165.
Pedru e Giuanne ischint ch'est reduida
Samaria e sa fide est battizzada.
Bi andana e l'agatant cunvertida
A sos pese de Filippu umiliada,
Simone Magu de pessima vida
In chie ogni magia fit zessada
Cun dinaris pretendet acquistare
Sa grazia Divina e comporare.

                         166.
Pedru li rispondet a Simone
Has peccadu e ti deves emendare;
«Tottu ti siat in perdizione
«Cussu dinari chi cherias dare».
Pro cuss'est chi sa cheja cun regione
Proibit de si poder acquistare
Benes alcunos ispirituales
Pro preziu de benes temporales.

                         167.
Filippu unu Eunucu hat incontradu
De Candace Reina e fit leggende
Su liberu d'Isaia e consultadu
Hat a Filippu e tottu interpretende
Su veru sensu istesit battizadu.
Intrat in Etiopia preighende;
Inue hat sa reina cunvertidu
Sa mere sua e i su Regnu unidu.

                           168.
Dae Gerusalemme s'est ordinadu
A Saulo chi haeret persighidu
Tottus sos ch'in Damascu hat battizadu
Si partit pro operadu incolleridu,
Stende aprobe a Damascu circondadu
De lampos e de fulmines s'est bidu:
Una oghe lu giamat ruttu inie
«Saulo e proite persighis a mie?

                           169.
Ruttu rispondet: «Chie ses Segnore?
«So Gesus, su chi cheres atterrare.
«Tottu est de badas s'odiu e rancore
«Est contra a su puntorzu carchidare»
E Saulo ispantadu cun timore
Rispondet: «Ite cheres de operare?»
Pasadi, narat Gesus; «Bae in Zittade
«Ue agatas sa mia volontade».

                          170.
Sos cumpagnos de Saulo intendiana
Sa oghe e s'agatesint ispantados,
Proite gai a nessunu non bidiana
Saulo est zegu; si sunu agiuados,
In mesu a manu tenta lu gighiana,
E gasie a Damascu sunt intrados.
Saulo istadu est zegu e sturdidu
Tres dies senza mandigu, ne bidu.

                         171.
Anani hat a Saulo chircadu
E l'incontrat inue fìt ispostu
In s'istante sa vista l'hat torradu
Da chi sas manos in testa l'hat postu,
E Saulo s'est de prontu battizadu:
Gasie dae Cristos fit dispostu,
Chi su crudele in persecuzione
Si diat fagher vasu d'elezione,

                          172.
Saulo cambiadu hat de improvvisu
De Gesus proat sa Divinidade.
Però sos infideles hant dezisu
De lu occhire senza piedade.
Ma sos fìdeles chi hant tentu s'avvisu
L'hant liberadu cun fazilidade
Barnaba chi l'hat bidu cunvertidu
L'hat a s'apostoladu suggeridu.

                         173.
Sos Apostolos istant timorados
E non cherent a Saulo azzettare;
Ma Barnaba los hat assigurados,
Chi l'hat bidu in Damascu preigare,
Chi isse e medas si sunt impignados
Pro esser persighidu a lu salvare.
De manos de sa perfida canaglia
Boghendelu a notte in sa muraglia.

                         174.
L'azzettant e s'est postu a preigare
Contra a Giudeos Grecos e Gentiles,
Sos cales non potende superare
Sos giustos argumentos e suttiles
De Saulo, lu cheriant massacrare,
Presentende calunnias sas pius viles,
L'imbiant sos Apostolos in fua
A Tarsu chi già fit patria sua.

                         175.
In custu tempus Pedru hat preigadu
Cunvertende sa zente Israelita;
In Gioppe passat e resuscitadu
Hat una morta giamada Tabita.
S'est un Anghelu intantu presentadu
A Corneliu; nendeli coita,
Imbia a Gioppe a chircare a Simone
Chi si narat Pedru e dali attenzione.

                         176.
Corneliu a sa fide fit contrariu
Eppuru a lu chircare hat imbiadu
E l'agatat in domo de Coriaru
Gasi fìt dae s'Anghelu avvisadu:
Pedru cun meda gustu est volontariu
A s'avvisu a Cesarea est andadu,
In ue pro Divina vocazione
Cunvertit custu bonu centurione.

                        177.
Custu istesit su primu cunvertidu
De sos gentiles, ma l'hana murmuradu
Sos Giudeos, pro essere proibidu
De haer cun gentiles cunversadu.
Pedru rispondet, chi gasi avvertidu
Cun divinu miraculu est istadu,
Pro accogliere a dogn'unu cun clemenzia
Per mesu de una vera penitenzia.

                        178.
Sos chi fini de Gerusalemme fuidos
Preigana sa paraula divina,
In Fenicia e Cipru divididos
Isparghent s'Evangelica dottrina
Barnaba e Saulo istesint unidos
Un'annu in sa zittade Antiochina,
Tand'est chi sos fideles battizados
Giambados cristianos sunu istados.

                       179.
Fit tempus chi Pilatu haeret pagadu
Sa morte de Gesus Deus umanu,
Pro meda zente chi hat assassinadu
L'accusant a s'Imperiu Romanu,
E a Leone l'hana esiliadu
Ue s'est mortu cun propria manu.
Sas manos chi pro Cristos s'hat lavadu
Cun su propriu samben s'hat bagnadu.

                       180.
Antipa e Erodiade impignados
De ottener su titulu regale,
Ambos duos a Roma sunu andados,
Però s'impignu est resessidu male;
Caligola los hat esiliados
A Sione de Franza in modu tale,
Chi hant finidu cun morte sa pius trista
E piantu hant su samben de Battista.

                       181.
Claudiu Romanu Imperadore
A Erodes Agrippa hat cunfirmadu,
Re de Giudea, chi cun terrore
Bocchire a Santu Giagu hat comandadu,
E pensende e si fagher pius onore
Hat puru a Santu Pedru impresonadu,
Imbiat sa Divina protezione
Un Anghelu e lu ogat dae presone.

                       182.
Pedru chi si creiat sonniende
Hat connottu chi s'Anghelu est istadu
Liberadore e partit coitende,
E tottu a sos Apostolos hat nadu.
Ma Deus sa vinditta provvidende
Ad Agrippa in manera hat castigadu,
Cun turmentos sas dies hat finidu
Cun dolores acutos e vermidu.

                       183.
Saulo andat a Cipru e l'hat sighidu
Barnaba chi l'hat sempre accumpagnadu,
Su Pro consolu inie hat convertidu,
Chi fit Paulu Sergiu giamadu.
Tando su nomen propriu hat finidu
E Saulo in Paulu mudadu.
Partint a Listri e preighende umpare
Che Deos los cheriana adorare.

                           184.
Claudiu Romanu Imperadore
Sa Giudea in provinzia hat torradu,
Pro generale e pro guvernadore
B'hat mandadu unu tale Cuspiu Fadu;
Cussu hat postu in Giudea su terrore,
Birbos e ladros hat esterminadu.
Tiberiu Alessandru hat succedidu.
Chi hat meda Galileos destruidu.

                           185.
Succedit a Tiberiu Cimanu
Sa Giudea est continu tribulada,
Custu fit pius fieru e inumanu
Nde passat vinti mizza a filu ispada
Claudiu connottu l'hat tiranu
L'esiliat e Felis guvernada
L'hat e pustis cun pena e cun fastizu
Mandat Agrippa, de Agrippa fizu.

                          186.
In custos tempos bennida est defunta
Sa mama de Gesus Virgo Maria
Chi anghelos in Chelu l'hana assunta
Cun innos e cun cantos de allegria:
Ue in corpus e anima congiunta
S'est cun su fizu e sunu in cumpagnia
Vivende de Reina Maestosa
Che mama de Gesus, fiza e isposa.

                          187.
Miraculosamente s'incontresit
Dogni Apostulu in domo de Maria,
E sende issos presentes isperesit
Tomasu mancait solu ebbia:
Pro esser seguru a su sepulcru andesit
Cessata, sa celeste melodia;
Osservat bene e agatadu b'hada
Sos pannos solos chi l'hana interrada.

                          188.
S'Apostoladu deviat andare
A istruire dogni nazione,
Ma innanti deviant giudicare
Si fini ancora in obbligazione
Tottu sos cristianos de osservare
Sa legge prima e circuncisione,
Chi Mosè a dogn'unu hat pubblicadu
Cun tantas zerimonias chi hat cittadu.

                          189.
Sos Apostolos hant determinadu
A unanimidade hant istabilidu.
Chi sa legge mosaica hat cessadu.
E si deiat ponner in olvidu.
Su battizu de Cristos ordinadu
Sa circuncisione hat abolidu,
Giustamente a sos attos anteriores
Cun ordines e ritos posteriores.

                          190.
Sos Apostolos s'hant distribuidu
Logos diversos pro haer preigadu.
Giuanne s'est a Efesu partidu
Pedru in Antiochia s'est firmadu.
Giagu in Gerusalemme instabilidu
S'est, a Paulu in Grecia est andadu.
E in Asia ancora accudit prestu
In sos ateros logos est su restu.

                         191.
Sos Giudeos chi hant bidu cunvertire
Immensa zente, isclamat cun clamores,
Cando andaiat sa lege a prevertire
Varios infideles impostores.
E combinat unanimes bocchire
Senza perdonu sos preigadores
Paulu chi gentiles cunvertesit
Tottu in d'una arrestadu s'agatesit.

                         192.
Pustis chi sos Giudeos l'hana in manu,
Tottu reclamana de lu massacrare
Però lu salvat unu capitanu
Chi lu leat e faghet guardare
Dae su sou esercitu Romanu
E l'imbiesit pro lu giudicare.
In Cesarea su Governadore
Felis giamadu e sighit su clamore.

                             193.
Sighit a reclamare cun istanzia
Chi Paulu s'esseret massacradu,
Felis, cando incontradu no hat mancanzia
Solamente in presone l'hat lassadu
Morit Claudiu e benit sa mudanzia
Chi Nerone s'Imperiu hat leadu
Destruit e Felis, chi cumandat
E a Portiu Festu bei mandat.

                            194.
Portiu Festu non lu cundennesit
Benesi bi lu lassat in presone
Timet sa morte e Paulu appellesit
A Cesare cun giustu e cun regione
Portiu Festu a Roma lu mandesit
Ue fit Pedru in predicazione.
Ambos in Roma preigant ancora
Unu in presone e i s'ateru fora.

                            195.
Pedru fit dae Deus elegidu
Vicariu in sa terra a guvernare,
Dae Antiochia hat trasferidu
Sa sede a Roma fatt'hat cungregare
Sos Apostolos tottu e divididu
S’hant sos logos de poder preigare
Gasi sa vide istesi pubblicada
A tottus, ma no l’hant tottus osservada.

                       196.
Pedru hat mandadu a Marcu Evangelista
In s'Egittu pro haer preigadu,
Nd'hat cunvertidu, ma sa zente trista
Cun sa gentiles l'hant martirizzadu,
Cheriat sa Ecclesia provvista
De Piscamos Pedru hat ordinadu
Medas in Roma e tottus los imbiat
A sos logos chi pius bisonzaiat.

                       197.
Mortu Festu, Nerone hat imbiadu
A Albinu in Giudea a guvernare,
Senz'arrivare Albinu, hat lapidadu
Ananu a Giagu, chi fit giugulare,
Piscamu cunvertende e istimadu
Giompet Albinu, pustis pro placare
In Giudea ogni male e confusione
A Gessiu imbiadu b'hat Nerone.

                       198.
Gessiu Floru est peus guvernende
E in Giudea si sunt ribellados
Medas in sas muntagnas bandidende
Andende e isquadras tottu armados,
Furende a tottus e assassinende
E liberende sos impresonados,
Committinde delittos inumanos
Senza usare rispettu a sos Romanos.

                       199.
Tempus innanti hat crucificadu
In frigia e Filippu e massacrare,
Cheren su restu de s'Apostuladu
Cun dogni Cristianu tott'umpare.
Nerone pro cust'opera impignadu
Segretamente hat fattu incendiare
De Roma grande parte e indignada
S'est Roma, chi si cheret vendicada.

                           200.
Nerone infame a boechire avezzadu
Godende sempre in attos inumanos,
Hat sos ministros suos cunsizadu
C'haerent nadu chi sos cristianos
Fint cuddos chi su fogu hant allumadu,
Finghent de vendicare sos Romanos,
Est su fine apparente su chi finghet
Ma s'odiu e rancore est chi l'ispinghet.

                           201.
Sos cristianos tottu hant arrestadu
Los bocchint de su populu in presenzia;
A Pedru in una rughe hant incravadu:
A Pedru pro onore e pro decenzia
L'hat segundu sas legges istestadu,
Prevalet su rancore e violenzia.
Pagu innantis in Persia sunt istados.
Simone cun Tadeu massacrados.

                          202.
Martirizzadu est istadu Mattias
Linu in logu de Pedru hat suzzedidu
Ecco a Gessiu Floru in tiranias
E hat a sos Romanos persighidu,
Naschende de nou sas antipatias
Deus ha pro castigu permittidu
Venditta pro sos caros cristianos
Gherras inter Giudeos e Romanos.

                          203.
Su Re Agrippa partit in Giudea
Pro mitigare sa ribellione,
E binchet sa sacrilega assemblea;
Sunt sos romanos in perdizione;
Creschet sa gherra e perfida pelea
Finzas chi obbligadu hant a Nerone,
De mandare in Giudea a Vespasianu
Valorosu e insigne capitanu.

                          204.
Vespasianu cun su fizu Titu
Partit a Antiochia cun s'armada,
E comente in sas armas fit perittu
Sefori s'est a isse umiliada
Bos Seforinos cun isse s'hat gittu
In Galilea chi fit ribellada
A Gadar dat s'assaltu e l’hat in manos
E sunt vittoriosos sos Romanos.

                          205.
A Giosafata assaltat Vespasianu
Ue incontrat fatale resistenzia,
Zuseppe, unu Giudeu Capitanu,
S'est oppostu cun forza e cun potenzia,
Cant'est costadu a su samben Romanu!
Ma in tanta battaglia e violenzia
Tent'hat Vespasianu una ferida,
Ma sos Giudeos perdid'hant sa vida.

                         206.
Vespasianu e Titu resentidos
Subra sa notte hant dadu sa battaglia.
Sende tottus in Giosafata dormidos,
E sende atterrada ogni muraglia,
S'agatant totalmente destruidos,
Nobiles, soldados e plebaglia,
Zuseppe in una grutta si salvesit
Ma tantu a sos Romanos si rendesit.

                         207.
Giosafatta est brugiada interamente
E Zuseppe pro Titu est perdonadu,
Tiopia predada ugualmente,
Titu hat a Terichea suggettadu,
Perdidu hant interessu, onore e zente,
Tant’hat fattu in Giudea su peccadu.
A Gambala hant ancora umiliada.
Cun Giscala. chi samben est costada.

                           208.
Acquistada s'intera Galilea
Est bennida in podere a sos Romanos
Pianghet issa e barbare Giudea
Su samben de sos veros cristianos.
Zelote e birbantes de Idumea,
Sicarios, ladrones inumanos,
Procurat de Gerusalemme sa ruina
Tantu cheriat sa manu Divina.

                          209.
Sos Zelotes birbantes e sicarios
Usados a sa fura, e sa rapina,
Destruint fortes e sunt temerarios
Bocchint segnores e zente mischina.
Vespasianu los bidet contrarios,
L'est de allegria sa gherra intestina,
Ma sos Giudeos chi bessint de manu
Pregant chi los difendat Vespasianu.

                          210.
Partende cun s'armada in unione
In Giudea su nadu Vespasianu,
Hat tentu sa notizia chi Nerone
S'est isvenadu de propria manu,
Galba succedit et confusione
Si movet in su populu Romanu,
Bocchint a Galba, Ottone est eleggidu
Chi cun d'unu pugnale s'est bocchidu.

                         211.
Vespasianu hat sa gherra suspesu
Non pesant in Giudea pius intrare,
Tando Simone in Massada intratesu
Bessit fora a bocchire e a furare,
E cun medas Zelotes s'est intesu,
E Idumeos pro assassinare;
E sighidu de perfidia assemblea
Suprat sa pius parte de Idumea.

                          212.
Simeone est a Gerusalemme partidu
Cun baranta mizz'omines armados, .
Ue agatat su populu affliggidu
Pro ateros birbantes ribellados,
Simone cun s'armada est ammittidu,
Permittit su buttinu a sos soldados,
Restat teatru de disonestade
E de ladrones sa Santa Zittade.

                          213.
Sos Zelotes si ortana interpare
Tottu l'hat causadu sos peccados,
Simone chi de Re cheret regnare
In su Tempiu los hat assediados.
Restat a sa Zittade a lagrimare
Sos zittados sunt disisperados,
Istragos de ogni die e disattinos
Bastat narrer: guvernu de assassinos.

                         214.
Intantu est acclamadu Imperadore
Vespasianu chi l'hat meritadu
Vitelliu li fit competitore,
Pro esser in Alemagna nominadu,
Pro tale impreu: però cun vigore
L'hant sos Vespasianos arrestadu,
E in Roma cun rusticas maneras
Mortu e istrasinadu in sas carreras.

                         215.
Vespasianu a Roma s'est partidu
Su fizu Titu in Giudea hat lassadu,
Titu hat su grand'esercitu allestidu,
E a Gerusalemme s'est avviadu,
Ue agatat su populu oprimidu,
E dai tres tirannos maltrattadu
Fini Giuanne, Elearzu e Simone
Chi hat postu sa Zittade in confusione.

                          216.
Custos fìnt tres sicarios e birbantes
Ch'inter issos sa gherra si faghiana,
Tott'è tres si cheriant cumandantes;
Sos zittadinos fint chi nde patiana,
Fint contra a Tito inter issos costantes
E pustis inter pare si bocchiana
E pustis chi Tito assediat sa zittade
Custos tres fatt'hant paghe e amistade.

                          217.
Tito osservat comente poder dare
S'assaltu a sa zittade assediata;
Ma sos Giudeos unidos umpare
Bessint dae sa zittade a s'ispensada,
Tito s'agatat senza bi pensare,
Sa cumpagnia sua dissipada,
E in mes a Giudeos e pro sorte
Cun su valore hat fuidu sa morte.

                          218.
Bidet chi sa zittade fit murada
Cun tres muraglia, ma Tito hat ischidu,
Sa manera de l'haer superada
Cun argines e muros chi hat costruidu
E arietes ch'isse accostumada
E gasi sas muraglias hat battidu.
Tito clemente avvisat pro si render
Ma sos Giudeos non cherent intender.

                         219.
Sos ribelles dispreziant s'amistade
E Tito persistidu hat in s'assediu,
Naschet famine, peste in sa zittade
De salvare sa vida non b'hat mediu,
No usant sos Giudeos caridade.
Inter issos si bocchini de attediu,
A cantos pattimentos e fastizos!
Sas mamas negant su pane a sos fizos!

                          220.
Sos Giudeos s'agatana disperados
Pro tenner pane si leant sa vida,
Sos corpos mortos non sunu interrados
S'aera s'est guasta e corrumpida,
Sende famidos e sende apostados
Faghent de disperados una essida,
E fatt'hant dannu in su campu Romanu
Ma Tito est sempre forte e sempr'umanu.

                          221.
Medas Giudeos famidos fuiana
A su campu inimigu a si salvare;
Sos iscudos de s'oro s'ingulliana
Innanti de fuire pro campare:
Sos Siros l'ischian e isventraiana
Sos Giudeos pro poder incontrare
Bonos iscudos e monedas de oro
Intro sa matta e intragnas issoro.

                          222.
Tito pustis segada ogni muraglia
Intrat in sa Zittade cun s'armada
Si l'opponet sa perfida canaglia,
E in su Tempiu s'est refugiada
Cominzat sambenosa sa battaglia
Manu pro manu a pugnale e ispada,
E de sa zente chi morta ruiat
Su sambene a trainu bi curriat.

                         223.
Tito leat su forte Antonianu
Dat nou assaltu a sos refugiados,
In su Tempiu gherrende manu manu.
Restesint sos Giudeos superados.
Perdet puru s'esercitu Romanu
Sutta su Tempiu animosos soldados
E Tito cun regione infuriadu
De su tempiu hat sos porticos brugiadu.

                           224.
Tito su Tempiu cheriat salvare
Ma fit asilo a sos sediziosos,
De nou pregat a s'umiliare,
E rispondet superbos e orgogliosos.
Morini de famene e cherene gherrare
De morrer sunt cuntentos e gustosos;
E sende sa zittade assediada
Pius nd'hat mortu su famine de s'ispada.

                           225.
Su populu de famine oppremidu
Deviat cun eccessos operare,
Una mama su fizu s'hat bocchidu
Ca no hat latte pro l'alimentare
Isclamat si, ma sind'hat arrustidu
E manigadu pro poder campare.
Fit isclamende su samben umanu
Patimentu e martiriu cristianu.

                          226.
Sos ribelles s'odore de s'arrustu
Lesint e a sa mama hant incontradu
Arrustende su fìzu cun disgustu;
Narat a sa mama a s'haer mandigadu
Su restu, ma lis desit grande assustu;
Pro esser custu fattu pubblicadu
In tuttue pro esser inumanu
L'hant ischidu in su campu Romanu.

                          227.
Sos Giudeos morzende de penuria
Recusant de si render cun amore
L'ischit Tito e luego est dadu in furia
E brugiadu hat su Tempiu esteriore,
Sos Giudeos non suffrint tale ingiuria
Bessint dae su Tempiu interiore,
Che tigres e leones airados
E Tito perdid'hat meda soldados.

                          228.
Leat unu Romanu unu titone
E dat fogu a su Tempiu interiore,
Ecco tottu su Tempiu in distruzione,
Tottu brugiadu e Tito ogni clamore
Intendet fora e hat compassione    
Pro su Tempiu, ma postos in furore:
Sos soldados su fogu hant allumadu, 
E pedra subra pedra no hant lassadu.

                         229.
Investint in su Tempiu sos Romanos,
Istraccos de sa gherra e airados,
Bocchint a tottu cun s'ispada in manos
Ministros, Sazerdotes e soldados;
Ma Simone e Giuanne passant sanos
In mesu s'armada si sunu retirados,
Pro peus dannu e pius confusione
In su forte elevadu de Simone.   

                         230.
Custos ribelles sende in logu forte
Pregana a Tito e perdonu hant tentu,
Nesint superbos de amare sa morte.
Anzis chi haiant fattu giuramentu
De morrer tottu e istare a sa sorte
Pedint solu a lis dare su cuntentu
De permittere a los lassare andare
Cun fizos e muzeres tottu umpare.

                         231.
Tito chi los hat bidos ostinados
Prontos a morrer cun tanta canaglia,
Piantat sos arietes usados,
E faghet atterrare sa muraglia
De Simone, ue fini refugiados,
E cun custu hat finidu sa battaglia:
Ca Simone e Giuanne sunu fuidos
Cuendesi in sas gruttas avvilidos.
	
                        232.
Tito cun pius coraggiu e pius vigore
Intrat puru in Sione, cun s'armada,
Brugiadu hat sa zittade inferiore
Sos chi agatat los passat tottu a ispada;
Mai s'est bidu simile terrore
In alcuna zittade assediada,
Parte dae s'armada degogliados
Parte dae su fogu sunu brugiados.

                          233.
Totta Gerusalemme est in ruina
Sunu arrestados Giuanne e Simone,
Non b'hat si no piuer e chigina,
Tantu hat fattu sa maledizione,
Chi l'hat bettadu sa manu Divina
Sa zente totta in desolazione;
Parte est mandada in logos furisteris
Parte isvenada e parte presoneris.

                          234.
Tito in triunfu a Roma s'est partidu
Cun presoneris chi s'hat seberadu,
A Simone e Giuanne hat conduidu
Cun isse a Simone hat istestadu,
E a Giuanne l'hat costituidu
Totta vida in presone cundennadu,
Finida ogni battaglia ogni pelea
Cun su Regnu e Repubblica Giudea.

                         235.
Laude a Tito, gloria a sos Romanos
Pro esser sos Giudeos suggettados,
Chie a Res, potentes cristianos
Chie peri su mundu esiliados,
Sutta sos Turcos e Maumettanos
Pro pura caridade tollerados,
Privos de dignidades e impreos
Sunu ancora in tottue sos Giudeos.

                         236.
O Giudea ue sunu cuddos acquistos
De cando fisti amada, chi presentas?
Sa disgrazia tua fattos tristos
Tottu est invanu si tinde lamentas.
Narami: cand'has prozessadu a Cristos,
Su ch'has nadu a Pilatu e ti l'ammentasa
Chi su samben Divinu (ah coro duru)
Ruet subra tua e fizos puru.

                         237.
Est ruttu subra tua e has lassadu
Podere, Regnu e terra promittida,
A tie est Sinagoga abbandonadu
Hat Deus send'innanti favorida.
Su Salvadore t'hat santificadu,
Però tue leadu l'has sa vida
E a Giagu proite lu occhias?
E proite has negadu su Messias?

                         238.
Oe in terra non ses pius soberana
Pro chi a Cristos no has ubbididu,
Cumandat sa Ecclesia Romana
Ue Pedru hat sa sede stabilidu,
Pro sustenner sa vide Cristiana
Fide sa cale hat Deus promittidu,
Chi det mizzas de seculos durare
Cantu su mundu in pe hat a istare,

                         239.
Gerusalemme fis tue istabilida
Pro prima sede de s'Apostoladu,
In te Cristos hat perdidu sa vida
T'hat s'Ispiritu Santu visitadu:
Ecco s'umanidade redimida
Pro su samben chi hat Cristos terramadu.
Pro cussu est Divina e maestosa
Nada, Gerusalemme Vittoriosa.